钦定古今图书集成/方舆汇编/职方典/第1469卷 > 《崇圣寺记》李源道
## 钦定古今图书集成/方舆汇编/职方典/第1469卷 > 《崇圣寺记》李源道

“太素雕而皇极立，《大明》昇而爝火熄”，圣人作而海宇
一也。世祖圣德神功文武皇帝以仁圣之资，贵介之
弟，肃振天威，奋扬神武，大举六师，亲征云南，一鼓而
出萧关，再驾而克大理，西南彝之巨防，段氏之国，馀
三百年，天戈一举，望风底定，而居民安堵，不知有兵，
段氏族属，皆在保宥，使永其世祀。巍巍乎圣人之一
海宇，神武不杀之仁，振古蔑以加矣。南方既平，悉郡
县之控以大阃大理，亦釐为一郡。段氏之先，佛力攸
赖，蒙被世祖好生之德，一门生聚，不陨锋镝。于是发
大愿，建佛宇，以祝我皇上万世灵长之祚。寺在郡之
点苍山下，蒙氏所创也。寺既灾，武定公为檀越出已财缮治庄严，经像殿庑，焕然复新。三塔峙立，金碧交
辉，巨丽与山埒，望之如崑阆间状。舍田供僧，日百许
人。住持僧曰觉性，亦两被玺书覆护，寺益显矣。予自
翰林出参滇省，隆遣介走书请曰：“昔者赵清献公知
杭，以龙山妙因院为钱氏表忠观，文忠苏公作碑以
记钱氏之勋。我先人臣属天朝勤劳王家，建崇圣佛
刹，思报国恩，敢请太史之文，如钱氏故事，刻先氏功
德，以垂示方来。”予按吴越国钱俶三世历八十一年，
以十三州地归命于宋，未闻有宣力之功也。段氏以
三百年幅员万里之上，纳款于我朝。癸酉之后，厥祖
摩诃罗嵯奉命四征不庭，至于宋境，深入邕管、安南
之区，而死于事。中统初，武定公入觐，上嘉之，锡以金
虎符，俾领旧土。受命以来，益自奋励，抚绥蛮夷，奖练
士卒。攻鄯阐，下拓城，克新兴，取寻甸，挫舍利畏三十
万师于溟海之上，破释多罗十馀万众于洱水之滨。
有制褒之曰：“段实款附而来，忠勤益著，庸示至优之
渥，以彰同视之仁。大哉王言！以见公之忠勋。简在上
知，当不在钱氏下。顾斐然之文，不足发明其蕴，惜无
文忠公之笔耳。”及隆继参大政，始终七觐阙庭，赏赉
无等，褒大推崇，生荣死哀，以裕厥家。诸孙之为方伯
连帅者，又数十人。呜呼！国家所以待段氏之意，可谓
渥矣，岂佛之力有以阴助之乎？而段氏所谓思报国
恩者，将安取衷也？尝试论之：天地之大德曰生，圣人
法天地以行其道，而运不“息之机焉。犹如雨露不择
地而坠，庶类蒙之以生植，无非过化存神之妙，盖有
无迹之迹。不然而然，夫何尝责报于人哉？”人蒙厚施
而不食其报，亦理之常，无足怪者。而西方氏之法，至
神无私，有感必通，正智无情，在机必兆。而有善恶之
报，为段氏之子孙者无他焉，在乎迁善远恶，毋羞尔
祖，厉尔民“以悲愿悯生识，以忠勤报国家，如斯而已
矣。夫如是，天其必有以祐庇之，我佛果有以阴相之。
天人相感，将见被尔休风，介尔冥福，不特若子若孙
克永其世祀，一方生民咸臻仁寿之域矣。”乃系以诗
曰：“苍山址兮洱水壖，蔚绀宇兮浮青莲。旃檀赫兮廓
祇园，白毫相兮紫金田。维能仁兮日中天，入证”果兮
道本园。慈航泛兮达泥莲，惠炬烛兮光大千。千亿化
兮同一原，八万总兮归一言。趍众妙兮观八埏，矧南
荒兮渺平滇。启香城兮结胜缘，利含生兮福黎元。鲸
息波兮蛰在渊。扬大法兮尊大仙，帝龄永兮万斯年。